Rohovský potok

Rohovský potok je krátky potok na Záhorí, v severovýchodnej časti okresu Senica. Je to pravostranný prítok Paseckého potoka, meria 1,8 km a je tokom VI. rádu.

Pramení v Chvojnickej pahorkatine, v podcelku Zámčisko, na južnom svahu vrchu Za bôrom (351,8 m n. m.) v lokalite Priečna, v nadmorskej výške približne 330 m n. m. Od prameňa tečie na krátkom úseku najprv severojužným smerom, potom sa stáča a ďalej pokračuje juhovýchodným smerom. Preteká územím so zachovalými brehovými porastmi a napokon tečie intravilánom obce Rohov. Na okraji obce sa v nadmorskej výške cca 230 m n. m. vlieva do Paseckého potoka. Nepriberá žiadny trvalý prítok.

Potoky na Slovensku
Povodie Myjavy
Vodné toky v okrese Senica